钦定古今图书集成/方舆汇编/职方典/第1496卷 > 《游水塘张园记》张含章
## 钦定古今图书集成/方舆汇编/职方典/第1496卷 > 《游水塘张园记》张含章

章来蛮中四载，沉郁恍悃，未尝论游。同学徐子自京
师至，规章曰：“昔吾与子待诏金马门，月俸一囊钱。西
山岩壑，屐齿殆遍，题咏及海内，何壮也！今涉昆池，牧
徼外，男儿衣带间事君子，岂以书上考，迁绝裔，动厥
心？且居怫悒，以废登览，困神竭志，枯朽其气量行将
惰职殒政，负厥简，命吾子择焉。”章惘然自失。适水塘
秀才张洪范慎馀请游其园。仲春二十二日，遂约同
人联辔出城。和风煦面，碧草翻蹄，麦秀渐渐，荞陇漫
漫类内地。夏初时，行十馀里，至江边，罗绅士毕集。陆
凉，渔人停桨以待。坐不馀时，避日藉草，各极其兴。干
风暴起，吹数叶小舟出没绿波内，鱼鹰七八头，飏翅
鼓尾，撇浪拏渊，效技逞能。茗未一行，得巨细鱼数十。
日午渡江逾岭，过田坂，仰视石峰矗然，道左水塘硐
隐现半岭。陟崖堑，披荒秽，愈登愈峭。同行皆舍骑就
步。余与徐子奋然策马，直抵硐口。初入轩敞，巨石镌
文，岁远班剥，不可摹视。人云“嘉靖时某刺史记也。”深
十馀步，犹明亮。右登石级四五尺，双门骈立，正内黝
黑烧炬，始得进下。数盘，洞然霍然，石乳攒突，仿佛刻
额龂腭，若狮若象，若云若水，若茄若莲，若浮屠，若肺
肝，谽谺分错，似斧凿。初毕，焕然常新，左升类楼，右升
类阁，虽有路可前，而崎岖低隘，虑倾跌。或云“过此数
里有天窗”，或云“后闼直接水塘”，或云“有仙人秤榻。”余
皆未之见也。结伴而出，沿岭东行，迳愈小，山愈密。约
二三里，遥见翠𪩘摩天，碧树碍日。山脚下草屋几户，
鸡犬无哗，别一天地。张子倚山草堂在焉。堂仅数椽，
背山面水，涂壁藜榻，编竹为牖，取象罦罳。园仅半亩，
艺紫竹为篱。花则蕙兰、素馨、玉李、杜鹃、海棠、丹桂，果
则石榴、胡桃、黄柑、翠梅。清风时来，无不纷红骇绿。蓊
葧香气掩苒，众草摇曳葳蕤。堂东北角，筼筜无数。隙
处一迳，直达屋后青山。山之丛灌陈杂，铲刜如洗。广
植椿栗松杉，尽成密荫。异鸟奇声，天然箫管。登数十
步，削平如掌，白石环绕，屏幛乍开，奇丽殆不可状。上
容十馀人，俯瞰远近，无异画图。于是草堂命酒，宾客
喧阗，解衣磅礡，掀髯咏诗，觥筹交错，霜刀割炙。章自
捧檄出都，从未此欢，而同人亦叹罗平历来贤君，无
是雅会也。已而夕阳在山，命驾遄归。张子携榼与酒，
至江浒更酌，无不酩酊登舟，临风醉语。章以素不善
饮，马上独醒，因思八年于外，真成梦呓。微徐子启余，
必令山水笑人，况游览骀荡，悟者自省，彼郊春物，美
丽以时为政者，不当若是耶？鹰不自食其力，而反为
渔人仆仆，可慨！夫一拳之石，外视多蒙，然向非深入，
孰知宏深其内，而光怪其腹乎？彼朴貌秀中者，往往
类此。此硐中《某刺史之记》，岂不欲与山川共永？方数
年而字几漫灭，胜迹文章，又乌可久耶？同一山也，辟
之有人，则㔉荒表异，可堂可屋，可耕可读，可游可览，
可诗可文，宜春宜夏，宜秋宜冬，宜朝宜暮，宜晴宜雨，
老此一丘，而诒子若孙焉。追愬其始，诛一茅以至万
亿之恶木奥草，结一椽以至千百之欂栌梁欐，植一株以至盈目之嘉树美箭烧一畬以致遍野之沟浍
桑麻。此皆张子独力只腕，触云雾，捍龙蛇，旦旦而为，
至于有成，何异学者由鼓箧以致希圣，为政者由聚
邑以致成都，一日宴游，因其所“值而左右逢源。”名理
如此，则凡境遇之顺逆，人事之喜怒，居处之华彝，皆
外也。章又何惮而不亟亟论游哉？同游而得诗者，余
友徐濬征源广文杨于鼎仁庵，明经杨廷彦芳御，诸
生王惺雪怀，吴尚友仲伦、张端，司直李震生用修、张
洪范慎馀；不同游而和诗者，荐绅李茂林君实，明经
张继良汉卿，诸生。胡承灏子颖，皇甫瀗仲叔，袁瑀、章
维新得十九首，时万历十九年二月也。